Charlotte Antonsen (V), 2005-11-24:
Forespørgslen handler om servicedirektivet – eller sagt på en anden måde: Forespørgslen handler om, hvorvidt vi skal skabe fri konkurrence og fri bevægelighed inden for serviceområdet i EU ved at gennemføre det indre marked for serviceydelser.
De serviceydelser, som direktivet omfatter, leveres bl.a. af arkitekter, ejendomsmæglere, optikere, sælgere, reklamefolk, vedligeholdelsesfirmaer, rengøringsfirmaer og sikkerhedstjenester.
Det er områder, hvor der i dag ikke er fuldstændig fri konkurrence i alle lande i EU, og fri konkurrence er jo ellers kendetegnende for EU i den normale handel med varer.
Her i landet skete det som bekendt efter en folkeafstemning i 1986 om den såkaldte EF-pakke, hvor danskerne gav stor opbakning til at sige ja til at gennemføre EU’s indre marked, og det er der kommet mange gode resultater ud af.
Et enkelt eksempel er flypriserne.
Se på internettet, se i aviserne.
Flypriserne på de internationale ruter har aldrig været lavere.
Og hvor de unge i 1970’erne og 1980’erne tog på sommerferie med interrail, tager de unge, der lever af uddannelsesstøtte, i dag rundt i hele verden med fly.
Det er blevet billigere at flyve, og med lavprisselskaberne er det endda ofte så billigt, at det er billigere at flyve end at tage toget.
Det kan man forvisse sig om ved at sammenligne med, hvad det koster at flyve indenrigs i Danmark.
Det er i dag langt dyrere at flyve fra København til Århus end at tage en tur fra København til Bruxelles, fra København til London eller fra København til Paris.
På håndværksområdet har vi et helt aktuelt eksempel på, hvad fri konkurrence og fri bevægelighed betyder.
Som bekendt er der i dagens Danmark et byggeboom.
Det har betydet, at et stigende antal tyske håndværkere er kommet ind i landet, selvfølgelig især i Sønderjyllandsområdet.
Disse tyske håndværkere arbejder på fuldstændig samme vilkår som danske håndværkere, men de har altså bevæget sig ind fra Tyskland for at hjælpe byggeriet i en periode, hvor Danmark har et byggeboom og derfor har mangel på arbejdskraft.
Lave flypriser og håndværkere, der frit kan bevæge sig over grænserne, er for mig at se de bedste eksempler, der kan gives på, at fri konkurrence giver billigere og bedre varer og højere kvalitet
Servicedirektivet drejer sig om en anden type ydelser, nemlig serviceydelser.
Jeg nævnte i starten nogle af de områder, der er tale om, og det er vigtigt for Venstre, at vi sikrer de bedst mulige løn- og arbejdsvilkår, og at vi sikrer – det skal fremstå fuldstændig klart af direktivet – at på områder som forbrugerbeskyttelse, sociale forhold, etik, sundhed og sikkerhed skal det fortsat være de danske regler, der gælder.
Men omvendt må vi sige, at vi mener, det vil være til meget, meget stor fordel for de danske forbrugere, at forslaget bliver vedtaget.
De partier, som ikke fuldstændig afviser et direktiv på serviceområdet, har allerede haft en stribe møder hos økonomi- og erhvervsministeren.
Vi har været glade for de møder, de har været konstruktive, og ministeren har virkelig gjort en stor indsats for hele tiden at holde Folketinget orienteret og tage os med på råd om det, der skal ske på EU-området inden for servicedirektivets rammer.
Vi føler os fuldstændig trygge ved, M021S13541431NAKL.FM Page 1360 Tuesday, January 31, 2006 1:41 PM at den linje vil blive fortsat, og vi glæder os til, at servicedirektivet en dag bliver en realitet i Danmark.